DOI: 10.14457/tu.the.2015.976
title: ทัศนะของนักสังคมสงเคราะห์ที่มีต่อปัจจัยการเข้าสู่วงจรของการค้าประเวณีของเด็กและเยาวชน: กรณีศึกษานักสังคมสงเคราะห์ที่ให้บริการเด็กและเยาวชนในสถานคุ้มครองสวัสดิภาพผู้เสียหายจากการค้ามนุษย์

description: ทัศนะของนักสังคมสงเคราะห์ที่มีต่อปัจจัยการเข้าสู่วงจรของการค้าประเวณีของเด็ก และเยาวชน กรณีศึกษานักสังคมสงเคราะห์ที่ให้บริการเด็กและเยาวชนในสถานคุ้มครองสวัสดิภาพผู้เสียหายจากการค้ามนุษย์ การศึกษาในครั้งนี้มีวัตถุประสงค์เพื่อศึกษาทัศนะของนักสังคมสงเคราะห์ที่มีต่อกระบวนการเข้าสู่การค้าประเวณีของเด็กและเยาวชน เหตุปัจจัยของการตัดสินใจเข้าสู่กระบวนการค้าประเวณีของเด็กและเยาวชน รวมไปถึงทัศนะของนักสังคมสงเคราะห์ที่มีต่อแนวทางในการป้องกันและแก้ไขปัญหาการค้าประเวณีของเด็กและเยาวชนในสถานคุ้มครองสวัสดิภาพผู้เสียหายจากการค้ามนุษย์ การศึกษาครั้งนี้ เป็นการศึกษาเชิงคุณภาพ (Qualitative Research) ใช้วิธีการสัมภาษณ์แบบเชิงลึก (In Depth Interview) ซึ่งเป็นเทคนิคในการเก็บข้อมูล มีประชากร ที่ใช้ในการศึกษาเป็นเจ้าหน้าที่ผู้ปฏิบัติงานในตำแหน่งนักสังคมสงเคราะห์ของสถานคุ้มครองฯที่ดูแลผู้รับบริการเพศหญิงทั้งสิ้น 3 แห่ง  ได้แก่  สถานคุ้มครองสวัสดิภาพผู้เสียหายจากการค้ามนุษย์ บ้านเกร็ดตระการ จังหวัดนนทบุรี 1 ราย บ้านนารีสวัสดิ์ จังหวัดนครราชสีมา 2 ราย และบ้านสองแคว จังหวัดพิษณุโลก 2 ราย รวมทั้งสิ้น 5 รายผลการศึกษาพบว่า ทัศนะของนักสังคมสงเคราะห์ที่มีต่อการค้าประเวณีของเด็กและเยาวชนในแง่มุมต่าง ๆ ไม่ว่าจะเป็นเรื่องของกระบวนการที่ทำให้เข้ามาสู่วงจรของการค้าประเวณี หรือ เรื่องของปัจจัยต่าง ๆ อันเป็นสาเหตุของการค้าประเวณี คือ ปัญหาครอบครัว เพราะครอบครัว ที่แตกแยก ทำให้เด็กและเยาวชนในครอบครัวนั้น ๆ ไม่ได้รับความรักความอบอุ่น สถาบันครอบครัว ที่ล้มเหลวส่งผลให้เด็กและเยาวชนเดินทางผิด ประการต่อมาคือ ปัญหาการคบเพื่อน ในช่วงวัยรุ่นเป็นช่วงวัยที่เด็กและเยาวชนให้ความสำคัญกับเพื่อนเป็นอย่างมาก โดยเฉพาะอย่างยิ่ง เด็กและเยาวชนที่มีความบกพร่องในสถาบันครอบครัว จึงมีเพื่อนเปรียบเสมือนที่พึ่ง เป็นที่ยึดเหนี่ยวทางจิตใจ การคบเพื่อนจึงมีโอกาสสูงต่อการลอกเลียนพฤติกรรม ไม่ว่าพฤติกรรมนั้นจะเป็นไปในเชิงบวกหรือ เชิงลบ การอยู่ร่วมกับเพื่อนก่อให้เกิดการสร้างกลุ่มแก๊งค์ ทำอะไรแบบเดียวกัน ง่ายต่อการ ชักจูงไปสู่การกระทำความผิด และประการสุดท้ายคือ ปัญหาความยากจน ปัจจุบันจะเห็นได้ว่า มีคนจำนวนไม่น้อยเลือกที่จะกระทำความผิด เพราะได้เงินเร็วและได้เงินมาก การค้าประเวณีก็เช่นกัน ผู้ที่ค้าประเวณีมักมีรายได้จากการค้าประเวณีเป็นเงินจำนวนมาก เงินเหล่านั้นถูกใช้ไปอย่างฟุ่มเฟือยเพื่อตอบสนองความต้องการทางด้านวัตถุ โดยปราศจากการคำนึงถึงคุณค่าในตัวเองที่ต้องสูญเสียไป ปัญหาความยากจนทำให้ผู้คนเกิดความหวาดกลัวความยากจน ทำให้ปัญหาการค้าประเวณีไม่สามารถทำให้หมดไปได้โดยง่ายข้อเสนอแนะจากการศึกษาครั้งนี้ เพื่อเป็นแนวทางในการขจัดปัญหาการค้าประเวณีในเด็กและเยาวชน พ่อแม่ควรให้ความสำคัญทั้งในการดูแลเอาใจใส่ลูกของตนเอง ให้ความรัก ความอบอุ่น รวมไปถึงการอบรมสั่งสอนสิ่งที่ถูกที่ควรให้แก่ลูก คอยชี้แนะ เป็นที่ยึดเหนี่ยวจิตใจให้แก่ลูก เป็นแบบอย่างที่ดีที่ควรค่าต่อการปฏิบัติตาม และพ่อแม่ที่ดีควรมีความรับผิดชอบต่อสังคม เพราะปัญหาสังคมต่าง ๆ ล้วนแล้วแต่เกิดจากสถาบันครอบครัวทั้งสิ้น นอกจากนี้ ครูควรจะเป็นผู้ที่มีความเป็นครูโดยจิตวิญญาณ มิใช่ทำเพียงเพราะหน้าที่เท่านั้น การเป็นครูโดยจิตวิญญาณนั้นหมายความถึงการที่ครูเข้าใจลูกศิษย์ เมื่อลูกศิษย์ทำสิ่งใดผิดพลาดไปก็เพราะจะเข้าใจและหาทางช่วยเหลือ นอกจากนี้ ในการคบเพื่อนควรจะชักจูงกันไปในทางที่ถูกที่ควร คบเพื่อนที่ดี และเมื่อเพื่อนเดินทางผิดก็ควรแนะนำ ตักเตือนกัน และช่วยเหลือเกื้อกูลกัน อีกทั้งควรอาศัยอยู่ในสังคมอย่างรู้เท่าทัน ต่อความเปลี่ยนแปลง และไม่หลงมัวเมาไปกับสิ่งที่ไม่ถูกต้อง จะต้องเสพสื่ออย่างมีวิจารณญาณ รู้จักการแยกแยะสิ่งใดดี ไม่ดี ข้อเท็จจริง ข้อคิดเห็นต่าง ๆ ไม่หลงงมงายไปกับกระแสต่าง ๆ ที่ปลุกปั่น ให้เกิดการเลียนแบบ และท้ายที่สุด หน่วยงานที่เกี่ยวข้องควรจะมีกฎหมาย หรือนโยบาย ในการเอาผิดอย่างจริงจังและเด็ดขาดต่อผู้ซื้อบริการ นายหน้า เจ้าของสถานบริการ ให้บทลงโทษนั้น มีผลที่ร้ายแรงและสามารถปราบปรามผู้เกี่ยวข้องกับกิจการเหล่านี้ให้หมดไปโดยสิ้นเชิง